Katerína Sakellaropoúlou

Aikateríni ”Katerína” Sakellaropoúlou (; s. 30. toukokuuta 1956 Thessaloniki) on kreikkalainen juristi ja tuomari, joka toimi Kreikan presidenttinä vuosina 2020–2025. Tätä ennen hän toimi vuosina 2018–2020 Kreikan korkeimman hallinto-oikeuden presidenttinä.

 Elämä ja ura 
 Tausta ja yksityiselämä 

Sakellaropoúlou syntyi vuonna 1956, ja hän opiskeli Ateenan yliopiston oikeustieteellisessä tiedekunnassa, mistä hän valmistui vuonna 1978.

Sakellaropoúlou valittiin vuonna 1982 Kreikan korkeimman hallinto-oikeuden apulaistuomariksi. Hän oli sapattivapaalla 1989–1990, jolloin hän suoritti jatko-opintoja Université Paris-Panthéon-Assas'ssa Ranskassa. Hän opiskeli Pariisissa perustuslaillista ja hallinnollista oikeutta. Sakellaropoúlou ylennettiin vuonna 2000 korkeimman hallinto-oikeuden viidennen kamarin tuomariksi.

Sakellaropoúlou toimi vuosina 1993–1995 ja 2000–2001 hallinto-oikeuden tuomarien järjestön puheenjohtajana ja 2006–2008 sen varajohtajana. Hän opetti vuosina 2005–2014 ympäristöoikeutta kansallisessa tuomarien koulussa. Ulkoasiainministeriön valvontalautakunnan puheenjohtajana hän oli 2013–2015.

Sakellaropoúlou asuu avoliitossa juristi Pávlos Kotsónisin kanssa. Hänellä on aiemmasta liitosta yksi lapsi.

 Presidenttinä 

Sakellaropoúlou valittiin vuonna 2018 korkeimman hallinto-oikeuden presidentiksi. Hän oli ensimmäinen nainen tehtävässä. Pääministeri Kyriákos Mitsotákis ehdotti Sakellaropoúlouta presidentiksi tammikuussa 2020. Sakellaropoúlou sai tukea yli puoluerajojen, ja hänet valittiin tehtävään presidentinvaalissa 22. tammikuuta. Hän oli ensimmäinen nainen Kreikan presidenttinä, joka on kuitenkin pitkälti seremoniallinen virka. Parlamenttiäänestyksessä Sakellaropoúloun taakse tuli parlamentin 300:sta jäsenestä 261 kansanedustajaa. Kannatus parlamentissa oli historiallisen suuri.

Sakellaropoúlou astui presidentinvirkaan 13. maaliskuuta 2020. Kausi päättyi 13. maaliskuuta 2025, jolloin presidentiksi astui Konstantínos Tasoúlas.

 Kunnianosoituksia 

 55x55px Vapahtajan ritarikunta (Kreikka, 2020)
 55x55px Kunniaritarikunta (Kreikka, 2020)
 55x55px Feeniksin ritarikunta (Kreikka, 2020)
 55x55px Hyväntekijän ritarikunta (Kreikka, 2020)
 55x55px Makarios III:n ritarikunta (Kypros, 2020)
 55x55px Italian tasavallan ansioritarikunta (Italia, 2020)
 55x55px Niilin ritarikunta (Egypti, 2020)
 55x55px Henrik Purjehtijan ritarikunta (Portugali, 2022)
 55x55px Stara planinan ritarikunta (Bulgaria, 2022)
 55x55px Alankomaiden leijonan ritarikunta (Alankomaat, 2022)

 Lähteet 

 Aiheesta muualla 

 Η Πρόεδρος Κατερίνα Ν. Σακελλαροπούλου. Προεδρία της Ελληνικής Δημοκρατίας. 

Luokka:Kreikan presidentit
Luokka:Kreikkalaiset tuomarit
Luokka:Vuonna 1956 syntyneet
Luokka:Elävät henkilöt